52. schôdza NR SR - 8.deň - B. popoludní
Dátum: 2026-06-04
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Vážený pán minister, milé kolegyne, kolegovia, v tomto svojom prvom vstupe naozaj nebudem rečniť dlho a budem reagovať fakticky na tú najaktuálnejšiu vec, ktorá sa týka tohto bodu, a síce skrátenie rečníckeho času na 12,5 hodiny na to absolútne minimum. Je to obrovská neúcta voči bežným ľuďom a to najmä z toho dôvodu, že sám pán minister prízvukuje opakovane, aký je to dôležitý zákon, ako na ňom roky rokúce pracovali akademici, sudcovia, prokurátori, advokáti, ale aj podnikatelia, podnikateľské zväzy a ďalšie a ďalšie profesijné skupiny. Napriek tomu bolo v MPK viac ako 4000 pripomienok, z toho viac ako 2000 zásadných a viac ako 800 zásadných pripomienok ostalo neakceptovaných. Napriek tomu sa k tomuto návrhu zákona v prvom čítaní bude diskutovať len približne 6 hodín. Áno, spomínal som, že ten čas je skrátený na 12,5, ale ako poznáme poslancov vládnej koalície, tí, samozrejme, vystupovať nebudú a čas pre opozíciu je skrátený približne na 6 hodín. Pán minister tu aj vo svojom úvodnom slove hovoril, že veď máme čas. Veď máme ešte tri mesiace, celé leto sa o tom môžeme diskutovať a baviť na výboroch a podobne. Ale nie je to pravda. Veď o týždeň, maximálne dva, zavrie koalícia Smer prázdniny a poslanci sa tu stretnú až v septembri. Výbory začínajú znova od septembra. Hneď na to bude druhé čítanie a je to vybavené. Aké 3 mesiace? Veľmi dobre vieme, že žiadne 3 mesiace rokovať tu nebudú a že to bude znova ako z rýchlika. Neviem, prečo je tomu tak, keď toto je na zahraničia nejaká nosná téma a verím tomu, že v tomto zákone, s výnimkou teda možno zákona o rodine, do tohto Občianskeho zákonníka nebola vnášaná politika. Tak prečo to nemôže prebehnúť riadnym konaním a diskutovať o tom tak, ako by sa malo. Preto sa chcem aj prihovoriť za návrh pani kolegyne z Progresívneho Slovenska, aby sa tento návrh výnimočne zveril na prerokovanie všetkým výborom v Národnej rade. Lebo, no, aj budem to opakovať, týka sa to každého jedného z nás, všetkých oblastí života, takže zaslúži si to väčšiu diskusiu aj na výboroch, aj na samostatných výboroch. Ja som to už spomínal, ale dôležité je spomenúť aj dôvod, kvôli čomu sa to, koľko času sa to skracuje. A tým je – povedal to pán Mičovský, tak ako už býva zvykom, že ten jediný tu odhalí pravý dôvod – a tým dôvodom je, že opozícia si dlho dovolila rečniť a kritizovať jeho nezmyselný návrh o sobášení poslancami, ministrami a prezidentom Slovenskej republiky. Tak kvôli tomu, že tam sa rozprava z jeho pohľadu natiahla, tak kvôli tomu o tomto Občianskom zákonníku s viac ako 2000 paragrafmi budeme diskutovať 6 hodín. A následne až po troch mesiacoch znova pár hodín a bude to vybavené. Je to veľká neúcta voči ľuďom a obraz toho, akým spôsobom táto koalícia funguje. No a dovolím si poukázať ešte na jeden taký paradox, lebo v tomto prvom čítaní sa má diskutovať najmä o filozofii zákona a o princípoch. Tak jedným z hlavných princípov, ktoré sú aj v tých prvých článkoch uvedené, je princíp, že právo patrí bdelým. To znamená, že tí, ktorí sa o veci zaujímajú, tak tým patrí právo, ale skrátka nejakým spôsobom núti ľudí a subjekty tých jednotlivých právnych vzťahov, aby sa o svoje záležitosti naozaj zaujímali a starali. A aký je to paradox v porovnaní s Civilným sporovým poriadkom, ktorý sme tu mali predvčerom, kedy nečinnosť Matúša Šutaya Eštoka je zrazu v príkrom rozpore s týmto princípom, ktorý hlásate v Občianskom zákonníku. Matúš Šutay Eštok mal byť bdelý, mal si kontrolovať svoju elektronickú schránku. Právo patrí bdelým. Neskontroloval si, skrátka má pikať. Ale kým v Civilnom sporovom poriadku zrazu tento princíp neplatí, veď nie, veď osoby, fyzické osoby alebo právnické, nemusia byť až tak bdelé. My sa o nich postaráme. Budeme im doručovať spôsobom, ktorý sa javí možno na prvý pohľad ako prijateľnejší, tak tu ten princíp tomu presne odporuje. Aký to paradox. Aj na tomto príklade vidno, že pre koho sa to právo robí. Kým sa jedná o bežných ľudí, áno, vážení občania, starajte sa o svoje veci, buďte bdelí, či vám neprichádzajú nejaké zásielky zo súdu. Ale ak ide o prípady typu ministra vnútra, tak tam zrazu tieto princípy neplatia a tam už sa ide držať strany tým, ktorí sa o svoje veci nestarajú. Takže asi toľko v skratke v mojom prvom vystúpení a ešte sa prihlásim do rozpravy pravdepodobne neskôr. Ďakujem veľmi pekne s faktickou.